Mobilizzazzjoni tal-Fond Ewropew ta' Aġġustament għall-Globalizzazzjoni - EGF/2020/001 ES/Is-setturi anċillari għall-bini tal-vapuri fil-Galicia Kumitat għall-Baġits Riżoluzzjoni tal-Parlament Ewropew tal-20 ta' Ottubru 2020 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni ppreżentata minn Spanja (EGF/2020/001 ES/Is-setturi anċillari għall-bini tal-vapuri fil-Galicia) (COM(2020)0485 – C9-0294/2020 – 2020/1996(BUD)) Il-Parlament Ewropew, – wara li kkunsidra l-proposta tal-Kummissjoni lill-Parlament Ewropew u lill-Kunsill (COM(2020)0485 – C9-0294/2020), – wara li kkunsidra r-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (ir-Regolament tal-FEG), – wara li kkunsidra r-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020, u b' mod partikolari l-Artikolu 12 tiegħu, – wara li kkunsidra l-Ftehim Interistituzzjonali tat-2 ta Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (il-FII tat-2 ta' Diċembru 2013), u b'mod partikolari l-punt 13 tiegħu, – wara li kkunsidra l-proċedura ta' trilogu prevista fil-punt 13 tal-FII tat-2 ta' Diċembru 2013, – wara li kkunsidra l-ittri mill-Kumitat għall-Impjiegi u l-Affarijiet Soċjali u mill-Kumitat , – wara li kkunsidra r-rapport tal-Kumitat għall-Baġits (A9-0192/2020), A. billi l-Unjoni stabbiliet strumenti leġiżlattivi u baġitarji biex tipprovdi appoġġ addizzjonali lill-ħaddiema li jkunu qegħdin ibatu l-konsegwenzi ta' bidliet strutturali kbar fl-andament tal-kummerċ dinji jew tal-kriżi finanzjarja u ekonomika globali u biex tgħin ir-riintegrazzjoni tagħhom fis-suq tax-xogħol; billi din l-għajnuna hija magħmula permezz ta' appoġġ finanzjarju mogħti lill-ħaddiema u lill-kumpaniji li ħadmu għalihom; B. billi Spanja resqet l-applikazzjoni EGF/2020/001 ES/Is-setturi anċillari għall-bini tal-vapuri fil-Galicia għall-kontribuzzjoni finanzjarja mill-FEG, wara l-għoti ta' 960 sensja fis-setturi ekonomiċi kklassifikati taħt id-Diviżjoni 24 tan-NACE Reviżjoni 2 (Manifattura ta' metalli bażiċi), 25 (Manifattura ta' prodotti tal-metall iffabbrikat, għajr makkinarju u tagħmir), 30 (Manifattura ta' tagħmir ieħor għat-trasport), 32 (Manifattura oħra), 33 (Tiswija u installazzjoni ta' magni u tagħmir) u 43 (Attivitajiet ta' kostruzzjoni speċjalizzati) fir-reġjun NUTS livell 2 tal-Galicia (ES11) fi Spanja. C. billi l-applikazzjoni hija bbażata fuq il-kriterji tal-intervent tal-punt (a) tal-Artikolu 4(2) tar-Regolament tal-FEG, li jippermetti li applikazzjoni kollettiva li tinvolvi SMEs li jinsabu f'reġjun wieħed tista' tkopri SMEs li joperaw f'setturi ekonomiċi differenti kif definit fil-livell ta' diviżjoni tan-NACE Reviżjoni 2, sakemm l-SMEs ikunu t-tip ta' negozju prinċipali jew uniku f'dak ir-reġjun; D. billi l-SMEs huma s-sinsla tal-ekonomija tar-reġjun li għandu aktar minn 95 % tal-intrapriżi tiegħu b'inqas minn 250 ħaddiem u billi t-38 intrapriża kkonċernati minn din l-applikazzjoni huma SMEs; billi l-Galicia hija parti mill-assoċjazzjoni Atlantika tal-Assi u l-ekonomija tagħha tiddependi b'mod konsiderevoli fuq kumpaniji u ħaddiema transfruntiera; E. billi l-bini tal-vapuri fil-Galicia jsegwi l-mudell ta' sottokuntrattar tas-settur Ewropew tal-bini tal-vapuri li huwa magħmul l-aktar minn tarzni żgħar u ta' daqs medju, b'perċentwal għoli ħafna ta' sottokuntrattar fil-valur u fl-impjiegi; F. billi Spanja targumenta li, mill-2004, l-Ewropa ilha titlef l-industrija fil-bini tal-vapuri merkantili tagħha fil-konfront tal-Asja tal-Lvant u li l-kriżi ekonomika u finanzjarja li bdiet fl-2008 rriżultat fi tnaqqis sinifikanti fl-ordnijiet, l-espansjoni tal-bini tal-vapuri fl-Asja u kompetizzjoni globali intensiva; G. billi l-politiki ta' sussidju u t-trattament fiskali preferenzjali bħall-għajnuniet mill-istat u l-kostijiet lavorattivi aktar baxxi fil-pajjiżi tal-Asja tal-Lvant irriżultaw f'telf tas-suq għall-bennejja tal-vapuri fl-Unjoni; H. billi t-tarzni fil-Galicia jibnu vapuri militari avvanzati teknoloġikament, tankers taż-żejt u tal-kimiċi, bastimenti offshore, bastimenti tar-riċerka oċeanografika u sismika, laneċ tal-irmonk, vapuri tal-passiġġieri u bastimenti tas-sajd; I. billi l-għeluq tat-tarzna ta' Factorias Vulcano f'Lulju 2019, u t-talba għal kredituri qabel il-falliment mit-tarzna ta' HJ Barreras f'Ottubru 2019 wasslu għas-sensji, billi nofs is-sensji li huma soġġetti għal din l-applikazzjoni seħħew f'kumpaniji li huma kredituri ta' HJ Barreras; J. billi s-sottokuntratturi ta' Factorias Vulcano għandhom livell għoli ta' speċjalizzazzjoni u għaldaqstant grad għoli ta' dipendenza fuq it-tarzna prinċipali b'interdipendenzi u l-istess konsegwenzi fuq l-impjiegi fl-industrija anċillari tal-bini tal-vapuri daqslikieku l-kumpaniji kienu fi ħdan settur ekonomiku wieħed tan-NACE. Jaqbel mal-Kummissjoni li l-kundizzjonijiet stabbiliti fl-Artikolu 4(2) tar-Regolament tal-FEG huma ssodisfati, u li Spanja għandha dritt għal kontribuzzjoni finanzjarja ta' EUR 2 054 400 skont dak ir-Regolament, somma li tirrappreżenta 60 % tal-ispiża totali ta' EUR 3 424 000, liema spiża tinkludi n-nefqa għal servizzi personalizzati ta' EUR 3 274 000 u n-nefqa għall-attivitajiet ta' tħejjija, amministrazzjoni, informazzjoni u pubbliċità, kontroll u rapportar ta' EUR 150 000; Jinnota li l-awtoritajiet Spanjoli ressqu l-applikazzjoni fit-13 ta' Mejju 2020, u li, wara li Spanja tat informazzjoni addizzjonali, il-Kummissjoni ffinalizzat il-valutazzjoni tagħha fil-11 ta' Settembru 2020 u nnotifikatha lill-Parlament fl-istess ġurnata; Jinnota li Spanja bdiet toffri servizzi personalizzati lill-benefiċjarji fil-mira fit-13 ta' Awwissu 2020 u li għaldaqstant, il-perjodu ta' eleġibbiltà għal kontribuzzjoni finanzjarja mill-FEG se jkun mit-13 ta' Awwissu 2020 sat-13 ta' Awwissu 2022; Jinnota li Spanja bdiet in-nefqa amministrattiva għall-implimentazzjoni tal-FEG fit-8 ta' Ġunju 2020 u li għaldaqstant, in-nefqa fuq attivitajiet preparatorji, ta' ġestjoni, informazzjoni u pubbliċità, kontroll u rapportar bejn it-8 ta' Ġunju 2020 u t-13 ta' Frar 2023 se tkun eliġibbli għal kontribuzzjoni finanzjarja mill-FEG; Jilqa' l-fatt li l-pakkett ikkoordinat ta' servizzi personalizzati tfassal minn Spanja f'konsultazzjoni mas-sħab soċjali u li permezz ta' ftehim ta' kollaborazzjoni, is-sħab soċjali se jkunu involuti wkoll fl-implimentazzjoni tas-servizzi; Jilqa' l-involviment ta' ASIME u tat-trade unions CCOO u UGT, is-sħab soċjali li jipparteċipaw fid-Djalogu Soċjali fil-Galicia, fit-tfassil tal-pakkett ikkoordinat ta' servizzi personalizzati u fl-implimentazzjoni tas-servizzi; jisħaq li s-sħab soċjali għandhom ikunu involuti fil-monitoraġġ tal-miżuri; Iqis li s-settur tat-tarzni u l-industriji anċillari fil-Galicia kellu fatturat annwali ta' madwar EUR 2 000 miljun fl-2018, u li 10 000 impjieg dirett u 25 000 impjieg indirett kienu jiddependu fuq il-bini tal-vapuri, filwaqt li s-sena li għaddiet il-fatturat tas-settur naqas bi 11% u l-għadd ta' impjiegi b'20,8 % (madwar 2000); Jissottolinja li dawk is-sensji seħħew fil-kuntest ta' livell għoli ta' qgħad (11,7 % fl-2019) fir-reġjun tal-Galicia; jilqa', għalhekk, il-miżuri ta' taħriġ mill-ġdid u ta' titjib tal-ħiliet ipprovduti minn dan l-appoġġ tal-FEG biex fil-futur, is-settur tal-bini tal-vapuri reġjonali, l-ekonomija transfruntiera u s-suq tax-xogħol ġenerali, isiru aktar reżiljenti u kompetittivi; Jenfasizza li r-riċerka effettiva, l-ispeċjalizzazzjoni u l-innovazzjoni teknoloġika huma kruċjali biex tissaħħaħ l-industrija Ewropea tal-bini tal-vapuri u biex din tkun tista' tikkompeti fuq skala globali ma' pajjiżi li jiddependu fuq kostijiet lavorattivi aktar baxxi, politiki ta' sussidju u trattament fiskali preferenzjali; Jisħaq li s-servizzi personalizzati li għandhom jiġu pprovduti lill-ħaddiema li ngħataw is-sensja għandhom ikunu mfassla apposta għal kull profil; Jinnota li 94 % tal-benefiċjarji fil-mira huma rġiel u 78,2 % minnhom għandhom bejn 30 u 54 sena. jinnota li s-servizzi personalizzati li għandhom jiġu pprovduti lill-ħaddiema li ngħataw is-sensja jinkludu: sessjonijiet ta' informazzjoni u workshops preparatorji, gwida okkupazzjonali lejn l-impjieg jew impjieg indipendenti, taħriġ (inkluż taħriġ lejn l-intraprenditorija se jiġu pprovduti għal dawk li għandhom l-għan li jaħdmu għal rashom), tutoring wara l-integrazzjoni mill-ġdid fix-xogħol, għajnuna intensiva għat-tfittix ta' impjieg u varjetà ta' inċentivi; Jilqa' l-inklużjoni ta' inċentivi ta' parteċipazzjoni sa EUR 400, ta' kontribuzzjonijiet għall-ispejjeż tal-ivvjaġġar ta' EUR 0,19/kilometru flimkien ma' spejjeż addizzjonali bħal pedaġġi u spejjeż tal-parkeġġ, ta' kontribuzzjonijiet għall-ispejjeż għall-persuni li jindukraw persuni dipendenti sa EUR 20 għal kull jum ta' parteċipazzjoni, u ta' inċentivi għar-rikollokament fejn ħaddiema dipendenti jew persuni li jaħdmu għal rashom se jirċievu EUR 200 fix-xahar, għal perjodu massimu ta' sitt xhur, sabiex jgħinu lill-benefiċjarji fil-mira f'attivitajiet ta' tiftix ta' impjieg jew ta' taħriġ, bil-kundizzjoni ta' parteċipazzjoni attiva fil-miżuri; Ifakkar li l-azzjonijiet proposti jikkostitwixxu miżuri attivi fis-suq tax-xogħol fi ħdan l-azzjonijiet eleġibbli stabbiliti fl-Artikolu 7 tar-Regolament dwar il-FEG u ma jissostitwixxux miżuri ta' protezzjoni soċjali passivi; Jinnota li l-kontribuzzjoni finanzjarja se tkun ġestita u kkontrollata mill-istess korpi li jiġġestixxu u jikkontrollaw il-Fond Soċjali Ewropew u li x-Xunta de Galicia se tkun l-entità intermedjarja għall-awtorità ta' ġestjoni; Jisħaq fuq il-fatt li l-awtoritajiet Spanjoli kkonfermaw li l-azzjonijiet eleġibbli ma jirċevux assistenza minn fondi jew strumenti finanzjarji oħra tal-Unjoni; Itenni li l-għajnuna mill-FEG m'għandhiex tieħu post azzjonijiet li huma r-responsabbiltà ta' kumpaniji, skont il-liġi nazzjonali jew il-ftehimiet kollettivi; Ifakkar li skont ir-regoli attwali, il-FEG jista' jiġi mobilizzat biex jappoġġja b'mod permanenti lill-ħaddiema li ngħataw is-sensja u lil dawk li jaħdmu għal rashom fil-kuntest tal-kriżi globali kkawżata mill-COVID-19 mingħajr ma jiġi emendat ir-Regolament tal-FEG, billi Spanja hija waħda mill-Istati Membri b'impatt negattiv kbir ħafna riżultat tal-pandemija; Japprova d-deċiżjoni annessa ma' din ir-riżoluzzjoni; Jagħti istruzzjonijiet lill-President tiegħu biex jiffirma d-deċiżjoni flimkien mal-President tal-Kunsill u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea; Jagħti istruzzjonijiet lill-President tiegħu biex jgħaddi din ir-riżoluzzjoni, flimkien mal-anness tagħha, lill-Kunsill u lill-Kummissjoni. DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni wara applikazzjoni minn Spanja - EGF/2020/001 ES/Is-setturi anċillari għall-bini tal-vapuri fil-Galicia (It-test ta' dan l-anness mhux riprodott hawnhekk billi jikkorrispondi mal-att finali, Deċiżjoni (UE) 2020/1598.)
Extracted from TA-9-2020-0269_MT.docx